정조 15년
辛亥六月二十日卯時景慕宮展拜後仍行次對入侍時行都承旨柳戇行左承旨李祖承右承旨徐瀅修左副承旨柳文養右副承旨李敏采同副承旨李益運記事官李海隣假注書洪樂安記事官洪樂游徐有聞檢校直閣李晩秀直閣徐榮輔檢校待敎沈象奎以次隨駕上具翼善冠衮龍袍乘輿出永淸門由弘化門至逌瞻門上敎益運曰都承勿爲隨來留待於中路可也又敎益運曰大臣直到齋室外隨入次對事傳諭上入日瞻門詣板位左通禮跪請四拜上行四拜禮入就殿內奉審訖出御齋室上曰次對入侍賤臣承命出傳與左議政蔡濟恭左參贊金華鎭行吏曹判書鄭昌順戶曹判書趙鼎鎭行副司直趙心泰開城留守具庠訓鍊都正徐有大行副司直李邦一事變假注書李明淵偕入進伏訖濟恭進前奏曰日氣甚熱聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候向來平復之後連値極熱諸節更若何上曰向來夬復之後近亦一樣矣濟恭曰元子宮氣候近復若何上曰一樣矣濟恭曰臣等躬逢再昨之盛際歡欣蹈舞八域同情第念臣等以幾時顒望之忱不能自效其萬一至於嵩呼志慶之節亦未能積誠準請實不勝悵然矣上曰此亦惜福之一端固何妨乎濟恭曰初度之日陳百玩而設桑弧者非但我東爲然實是古昔通行之禮而觀於曹彬初度事亦可推知矣伏想元子宮初度亦行是禮而果爲先持何種乎上曰卿等尙未聞之乎伊日承宣及諸宰亦皆參見意謂卿等已爲轉聞矣果爲先持綿絲次進白麪而仍執弓矢至於盤米則始終愛玩矣濟恭曰閭巷間亦以初度之日所持者就占吉祥而至於綿絲白麪則皆以爲眉壽萬年之兆臣於此尤不勝蹈抃而至若弧矢爲君人之威散米著富有之象豈不爲萬萬慶幸乎上曰元子性度本喜米穀與弓矢決拾故慈宮每於繞膝之際將此數者以適其好而予則以爲偏好弓矢者得不爲尙武之徵耶濟恭曰盛武尤爲人君之好氣像而臣於日前伏覩岐嶷之容矣眼彩玲瓏眞是聖人之河目文彩之洋溢逈出尋常實爲右文之祥寧有尙武之慮耶臣自向日仰瞻之後德容睿姿森然入望不能頃刻暫弭矣上曰元子平時不喜髥多之人故如洪領敦寧亦未親接而獨於左相旣能抱住又至接口豈不異常乎日前諸宰中獨徐領府李判府尙未引接蓋以日熱之故稍待生涼矣上敎濟恭曰卿於今日有三件公役而一時竝行蓋亦有意可謂除弊矣上敎心泰曰今日試官中參試爲誰也心泰曰兵曹一軍色郞官與訓營從事官成種仁進去矣上曰近日之雨得無太過而不至於痒稼耶濟恭曰不無成霖之患而大抵晝晴夜雨之故水勢不至潰決各穀賴以茁長矣昌順曰近來之雨眞是雨不破塊而田疇姑無受傷之患矣上曰近觀三南狀本則雨澤比京稍多而京中則日不過一二寸大抵農事今幾過半乎濟恭曰優爲過半而若挨過七月則可期大有故豐登之先聲藉甚矣上曰予則過於祈望之故厭聞此等先聲矣上敎濟恭曰今番之科近於無名而逢是日而有是科者其亦不可已在昔列聖朝以御筆書等至有柑製五人賜第之例則此足爲傍照矣水原之權倚沈徽鎭亦爲賜第而至於金熙華則觀其人與文眞是人才也金氏皆爲藎國之孫而藎國亦有文集乎濟恭曰臣則未得見而世稱文人矣上顧熙采曰其文未知如何而必勝於此儒臣之敎文矣儒臣之向來敎文卿等見之乎足令人一噱矣濟恭曰敎文果不善做而此儒臣亦素稱能文矣上曰金氏之門閥固好而金翊休尤爲福人也至於權倚則行詩旣超等夷畢竟大闡矣亦與權熀爲同宗乎益運曰權倚是吉昌尉之孫而權熀則自言爲權噵之遠族矣上曰今番科作多不成說時維二字皆不詮釋蓋時者是也當以是乃后稷之意爲主宰而只以后稷播穀後事業爲鋪敍者全無意思諸生無乃限速而天且雨不能盡意而然耶濟恭曰臣在外間伏聞此題以爲若以后稷播穀事爲主則必當見黜矣追聞如是者亦能被選云而年少輩以臣爲古調全不信聽矣大抵每當科試外題而不合作者僥倖冒占則赴擧者認作常事更不致意於工程誠可悶矣上曰今番科作亦皆如此而半場中頭句皆曰皇覽揆余初度有是母而是子云者亦堪一笑至於狀元之時爲大之時字亦不知此時字之爲是字也濟恭曰誠如聖敎矣上曰科次時館閣提學皆以子姪之赴擧急於遠嫌唯以不抄爲事故又以入直摠堂申應顯加差試官而其姪夔朝初入魁等矣因其叔之力贊終居第二只是金熙華數好之故予適親覽而被選矣濟恭曰及第蓋亦有數矣上曰尹㥠尹持哲持讓等皆爲被抄於水原予亦素知其文詞而洪天浩則文雖優而體怪得科則似難矣是仁浩之四寸乎益運曰然矣上曰入格儒生如已來會則留待於中路明淵承命出傳回奏曰儒生二十四人來待而不得入作門矣上命宣傳官持標信開門使之留待訖上曰有何廟謨濟恭曰此咸鏡監司李文源狀啓也枚擧會寧府使姜五成牒呈以爲開市時大國人牛馬料容入之數爲千餘石本府元會耳麥只爲五百十六石零該邑所在營賑耳麥六百石移劃需用以元會付田米一百六十石折米還報事請令廟堂稟旨分付矣開市時牛馬料係是不可廢之事而該邑元會耳麥元數不足旣以營賑麥移用折米還報依狀請許施之意分付何如上曰依爲之出擧條上曰頃因傳敎以嶺南蕩債事有所云然而其後未經賓對不得詢問矣卿等之意如何濟恭曰其間不換作之道伯當爲區別年限捧現告勘處矣上曰李時秀繡啓後鱗次還捧之年限果爲幾年乎昌順曰已爲十年矣濟恭曰凡今在朝之曾經嶺伯者孰不當之乎上曰然則辛丑蕩債後道伯當入現告而作故者固無論其中或値荐歉或未滿周年者當爲區別矣濟恭曰頃因傳敎嶺南架山山城木不換作之道臣發關該道無論年條久近竝爲現告追後論勘之意草記行會矣卽見慶尙監司鄭大容所報則許貸及不還作區別現告成冊修送仍以爲木以爲錢錢以許貸者或因京司知委或因各處公費餘者無幾之中間値歉荒因循未作及至辛丑罷債而混歸未捧云矣詳考年條現告則當初以錢木許貸道臣皆已作故今無可論伊後不爲還作之道臣自戊子至庚戌無一人不入關防不虞之備典守之若是疎忽萬萬可駭而況自繡衣歸奏停其息限其年之後其所漸次收捧庶有頭緖而一味抛置曾不留心者尤不可無罪自廟堂不査則已旣査之後決不可仍以置之停息限年之後道臣之適値歉荒狀請停捧者及雖不準當捧之數不至全然不捧者竝姑原恕餘外莅任周年無所皁白看作秦瘠者捧現告譴罷斷不可已至於校卒民人宿債之已蒙蕩減者外營府及各邑所貸下毋論錢木毋論久遠一竝限今年盡數還捧形止牒報之意嚴飭道臣何如上曰依爲之日前嶺營蕩債事聞於卿與前嶺伯筵奏皆云不可捧故爲念侵隣侵族之際害及無辜之小民雖令焚其券外此無論此條與他條以營貨稱貸於官長者豈可混入於勿論中以益其肥己之習乎此所以今筵有酬酢於卿等者除民弊自除民弊重公貨自重公貨以此出擧條嚴飭道伯使之限今年收拾整頓後報來待報來自本司草記發遣備郞抽栍考察若有不勤當該道臣令該府拿問勘罪可也出擧條上曰當初南倉錢之設置與許貸俱非關由朝廷之事則今於蕩債一款有若施惠者然得無如何乎濟恭曰今之蕩減者只從民債而言也至於若校若吏之犯用者固在當捧之中況其外許貸者多在守令則身爲長吏犯用公貨而恬然仍置者寧有如許事面乎此則尤不可不捧矣上曰設置此錢亦已關由於廟堂則成冊出納之際守令以何人懸名而謂以貸用乎華鎭曰自通信使使行時已有貸用之例而大丘判官則以本官之故容易貸用矣昌順曰大丘所用者爲五千兩而若無此路則大丘將不得成樣矣濟恭曰未有此錢之前亦有大丘邑則邑之盛衰何關於此錢乎上曰蕩減此錢旣非實惠徒損國綱自外面觀之朝家似若惜費而此則當捧於其時長吏決不可仍置今雖用曠蕩之典條件各異者誠如卿言矣濟恭曰今番曠蕩之典孰不欽仰而其中或有事同而見漏者云矣上曰如洪秉纘李文淵亦以特敎而付標此外見漏者誰也濟恭曰鄭好仁已蒙放而具埉以同罪見漏矣上曰具埉比之鄭好仁果有何罪而緣何見漏乎無乃充軍之非禁府所關而屬於兵曹而然乎文淳曰雖是充軍皆屬禁府而非臣曹之所管矣上曰然則詳問委折付標以入可也濟恭曰雖用曠蕩之典亦有難赦之人至於江陵事不可不加之重典矣上曰儒生事誠爲驚心而本倅亦豈無罪乎濟恭曰本倅則竝與拿問而屬之赦前將何所知戢乎上曰儒生則不入於赦令矣濟恭曰古人見伊川被髮知百年爲戎則履霜堅氷漸不可忽道伯奉敎書巡屬邑其體禮何如而儒生輩圍住客舍達夜喧撓道伯所謂變無所不至云者豈不驚心苟使道伯加之一分激起則當有何許事變耶然而本倅之袖手傍觀無一言禁戢者亦是變怪矣上曰當初驟聞予亦不勝驚惑而細思之本倅之以祭品事贊助於營門見疑於諸生而終爲掉脫之計未免推諉於道伯則道伯之不爲嚴斷者豈眞生怯而爲逃避之計哉似以擾亂之故聽若不聞以爲靖鎭之計也其曰無所不至之至字自有許多般語脈矣昌順曰儒生通文中彼道伯者云云其凌犯之跡卽此可知而爲本倅者實有偏護邑子工於謀身之跡有不可容貸矣上曰此則近來時體也或有同心連腸托以生死而臨事違背者近來風習大率如此矣昌順曰寧有是也旣同其事而臨急背之是下賤之所不爲名以士夫豈有如是者乎上曰未論別事只以李集斗事言之集斗曾經銓堂忽爾見枳此是上敎乎大臣分付乎其時停望之銓堂未知何人而皆曰吾則不知終使集斗不知見枳於何人則世道風習更有可論乎予豈欲廷臣之廣樹黨與而阿其私好哉至於當面背面則有關風俗故也予之嚮用此承宣豈爲左相而然也向來左相之遭罹也此承宣獨不浮動予之所取者此也濟恭曰儒生輩以聖廟看作逋逃藪雖以邑牒觀之縱有猛校勇卒無可奈何又曰城化分義有不可暇顧云而屯聚聖廟毆打官差爲其民而不顧城化分義則幾何不至於李仁居之變乎仁居不過私持兵仗肆發狂言而其時至有策勳之擧今此江陵事本倅則當不免遠竄之律而擧一邑停擧以爲懲創之道至於道伯亦豈無罪而今則儒生與道伯便爲訟隻若竝罪道伯則儒生輩想必增氣曰彼我同罪云矣道伯決不可罪之矣上曰闔境停擧豈不重難而其中豈無玉石之分也濟恭曰雖一夫罪犯綱常者亦至於革邑降號則況於數百人之結黨作變者乎華鎭曰儒生輩作拿之時集斗苟能入坐明倫堂逐出悖儒則孰敢違拒而不此之爲者誠可寒心矣上曰鄕儒何足言也向來太學以懲討事捲堂也爲泮堂者或有初旣勸成末又挽止者矣昌順曰此則事件判異不可引以爲訂矣上曰當初作變果出渠輩之本意則極律何足道哉固當大會民衆夬施顯戮而必待詳知事實乃正其罪矣令道伯行査亦爲輕歇今欲別遣繡衣恐致驚動民情卿意則如何濟恭曰此等處驚動亦無傷矣使鄕曲愚氓明知朝家立綱陳紀之意則庶無方來無窮之憂矣上曰然則入侍玉堂差送按覈御史去時則暗行歸時則出道軍官則自望帶去不必關由兵曹只爲言送政院而三馬牌入之明淵承命出持馬牌入傳熙采訖上敎濟恭曰卿則每以古人眼目觀之故持論太嚴此固爲大經大法而以今俗習何可責備於江陵事乎予之當初下敎自以爲過於分數卿之爲說又倍甚於予言也今送繡衣而廉探之際儻或露出則反非詳査之道而今於諸臣登筵之際有此差送是豈暗行之體乎濟恭曰此非大段難覈之事不過一兩日廉探可得其情也昌順曰今此暗行雖欠機密而江陵深峽之人何由得聞乎華鎭曰向聞此事之干連諸人皆囚營獄云繡衣到彼之後何以究覈乎濟恭曰此非微細之事伊時光景塗人耳目無論吏隷民人與校宮守僕一問則可覈何必取徵於囚供乎上敎熙采曰汝是初當任事必小心詳査而終是罪在本倅須先知此意而廉探後拔其首事者各別懲創可也上曰苟使李集斗一入明倫堂則儒生自當瓦解而不能辦此集斗所坐直是殘劣而道伯自來老成且其氣力決非被逐逃走者也觀於洪益烈中考則可知矣其中考之原題目承旨能記得否益運曰闔眼何說云矣上曰此果何意也濟恭曰似聞文牒間以道臣之故爲闔眼爲侵逼之說矣昌順曰益烈與臣有姻誼而人品本自過激今番道伯之巡到也亦不出見云矣上曰此人向於初仕時一見雖未知淺深而近俗無非塗抹遮飾中人而此人則獨無處女樣子故所以取之者此也濟恭曰益烈近於狂生而終非俗臼中人年前爲金光默之管下適到巡營分賑之時謂以賑政之不善詬叱道臣竟以去益劻勷置下考矣上曰更陳他事濟恭曰都賈事又生一端至於日前柴商事極矣都城之內三日絶柴皆由於江上富民之權利臣亦知捕廳校卒之不得下鄕而民情方急不可遲延以追後稟旨之意分付捕廳使之發校卒捉治矣上曰今則少勝否卿之此擧誠爲善處矣濟恭曰非但柴道爲然向來生薑忽爾翔貴都人之服藥者亦不得數片藥料大抵牟利者以重貨專榷一種則此患比比有之一自都賈設禁之後此輩必務角勝不顧費錢只欲物價之愈貴於未設禁之前使朝家自悔其立法之意也究其用心尤極巧惡而其外如藥肆之至賤鄕材擧爲三四倍如此之類不一而足惟利交征專沒人心此非尋常法司之所可摘發者此一款付之捕廳使之譏詗則似好矣上曰諸宰之意何如華鎭曰富商大賈之專利者決非捕校之所能摘發者矣濟恭曰此重臣則自初以此法爲無益矣華鎭曰臣意則終自如此只禁亂廛則多錢者孰不爲都賈也上曰豪富之商賈必皆有挾捕校其能捉納乎昌順曰物主之豪富者雖不得犯手先捉其差人則亦可禁戢矣都賈之害甚於盜賊自捕廳禁斷有何不可乎文淳曰旣不能捉得眞箇則民或有橫罹之慮矣𡊠曰旣未能令行禁止則雖付捕廳將何以一一禁戢乎鼎鎭曰加以治盜之律則終似過當矣庠曰付之刑漢城府足可禁斷矣有大曰臣意亦以爲付之秋曹京兆好矣上曰治盜之律似涉如何而至於雜技微細之事亦付捕廳則大臣之言亦有所據以此出擧條可也濟恭曰近來民心不古專事權利都賈之名於是乎出矣都賈不革則民俗無以正矣民産無以裕矣商賈無以通矣街市無以盛矣朝家之前後禁令非不申嚴而奸竇莫破狙詐益甚雖以今番柴政言之都下遑遑若不能奠居苟非自捕廳發送校卒縛來奸首則柴價寧有不日復舊之理乎臣因是思之今之小民不知畏國法而惟一分恐怯者捕廳是已如欲理民都賈不可不革如欲革都賈非付之捕廳則萬無止息之理矣然若使捕廳專管此事亦不無又或生弊之慮從今以後某物種都賈之說入於廟堂之聞則自廟堂分付捕廳使之譏詗以治盜杖杖之捕將如有所聞則亦以某物種都賈之不可不詗告于廟堂得廟堂肯許然後治之如法則庶或有令行禁止之望以此定式斷不可已矣雖然使民遷善遠罪聖王之所務驅以納諸罟擭豈所欲哉雖曾前以此作奸之類此法一出之後能自知畏快悛舊習則渠輩自當爲良民廟堂亦可以少事依古聖王懸法象魏之例以今立法之意眞諺書出揭榜於通衢及四門使閭巷小民得免匍匐入井之患恐爲得宜矣上曰依爲之都賈之弊可勝言哉以今不古之民俗其奸弊之益甚不聞可知今聞卿言可謂益聞所不聞依此設禁豫先曉諭而廟堂異於平市署刑漢城府捕廳亦是治盜之司卿所謂自廟堂分付捕廳査治之云云非謂尋常微事之如是續續爲之須若日前柴政等切可禁最可戢之事也非法司之所可制而爲平民難支之端然後始可用此禁使渠輩無不曉然知之初無犯科之人則惟今設禁之擧不過爲紙上之空言豈非公私之大幸乎大抵懸法於象魏卽刑期無刑之意然而冒犯者亂民也奸民也爲平民重治亂民奸民雖曰不得已亦豈曰可已乎以此申諭民間可也出擧條濟恭曰聞禁府都事李義度前任寢郞卽準朔數例陞奉事許久隨行換爲禁都又準朔數今番都政例當出六而以禁都之序陞直長有新頒定式故以準朔之人不得出六又將爲直長云不特蔭路諸員擧皆稱冤揆以政格令前令後合有商量旣有所聞敢此仰達矣上曰陞六可也出擧條益運曰上番玉堂之入侍賓筵例也而副校理尹光普謂有身病不爲詣閤致使下番替入事體所在極爲未安推考何如上曰依爲之出擧條上敎昌順曰今則吏判行公之人可謂優足是可幸也近來人之厭避銓地視作辭樞密一節甚無所據前判堂非不欲强縻而亦有難處之端矣卿則必當善爲而此非長帶之職豈無時時輪回之道乎都政將以何日爲之而守令爲幾窠乎昌順曰都政將以二十四日入稟而守令則爲二十餘窠矣然而臣之情勢已蒙俯燭實無一分可强之勢而怵於嚴命冒沒行政至於前吏判則所托不過曰不嫺政注以此圖免誠不成說臣亦以此責之於私席矣上曰前判堂豈但爲不習政注也予之體諒蓋亦有意矣大臣與冢宰相關不少而前吏判之於左相雖是事關猶父而不能冒沒問政者容或無怪矣無論讎與嫌在其人判爲兩截則是豈禮使之道乎左相以予言爲如何濟恭曰臣於此事有萬萬惶蹙者業有商量而徐浩修若爲今番都政則待其問政時去就欲一陳聞矣政官之問政于大臣自是四百年金石之典也問政雖無意義政是我愛其禮浩修則與吳載純逈異矣以臣而惡見浩修則猶可說也在浩修有甚不見臣之端乎吳載純則猶是爲嫌爲說而其所謂嫌亦出於深看文字矣上曰吳載純之嫌嫌則嫌矣濟恭曰載純之嫌猶有說也浩修於臣亦有世嫌乎臣尙記丙午夏屛伏露梁也故奉朝賀徐命膺則來住龍山隔水而相望矣其時徐領府有事出城同住於命膺之室而蔡弘履以傳諭出去與之談話之際命膺在房內領府在廳事矣命膺手指隔江林叢字小臣而呼之曰此地卽某也之所住也以吾平素之情只隔一衣帶日夕相望而拘於事勢終不能一棹相訪自顧慨然也領府聞其語暈而問之則言他而不答云徐命膺之至於臨沒向臣而情不衰者卽此可知也未知浩修於臣有別般難見之義耶大臣與冢宰俱是重任也浩修若當都政而不爲問政則臣當備陳事實自甘斥退而至於替送次堂則臣雖駑劣決不受之矣上曰官爵雖重叔姪異論亦不可不念故向之許解戶判亦出重四維之義而到今皆爲鬧商量矣大臣之言旣如此今則叔姪異論猶屬餘事曾謂浩修若往問政則一家之內事面當爲如何云矣今則反有重於此者予若早聞此言則豈爲玩弄等未安之敎耶予性不能耐過於礙眼之事故都政之前豫爲區處矣若知奉朝賀有此說初豈爲過費斟量乎未知卿之此說聞於何處而領府亦豫聞乎濟恭曰蔡弘履親聞而言於臣而領府則時坐廳事未知其關聽否也上曰觀其語意眞有古人蒹葭托思所懷伊人之意奉朝賀之言如此而浩修難於見卿則便歸父子異論之科卿之見浩修在卿有何光鮮而在浩修則必一見卿而後方免父子異論之嫌矣無論如此如彼今可以無礙任用還可幸也昌順曰臣向見浩修言及問政與否則渠亦以畢竟躬往大臣之門外爲計云矣濟恭曰非但問政爲然相府體例壞盡無餘而其中問政一事又自臣身而壞之自顧慙恧臣曾聞自勝國時相臣之尊重禮絶百僚重宰之入見者皆以兩手據地而雖其生平親友一朝入相便如天壤云此則尙矣臣之待罪同義禁時參坐於虎頭閣而知義禁以下進言於委官則必以手據地矣今則此風亦不可見矣上曰非但在下者失禮大臣每多自損而然矣昌順曰吏判之不問政蓋自李衍祥爲始矣鼎鎭曰礪山長興順天三邑稅船昨年夏致敗於泰安地頃因湖西道臣具格狀聞以監色沙格等敗船情節追後究覈論啓事待該道究覈狀聞更爲稟處之意覆啓蒙允矣今因京畿監司徐鼎修陳達南陽境致敗海南縣大同船監色沙格以宥旨前事旣有放送之命今此礪山等三邑稅船致敗亦在宥旨前則其在一視之政恐不可異同故敢此仰達矣上曰當初該曹回啓難免不審豈可以宥旨前事混請査覈乎卿則推考監色沙格依海南例勿論可也出擧條有大曰本營海西上番鄕軍以病故還下送而未得立番取考前例則甲申年以年荒點考後卽時下送而以立番例施行矣今亦依此例爲之乎上曰依爲之出擧條熙采曰玉堂番次苟艱而上番中金方行朴奎淳尹光普皆有實病合有變通矣上曰玉堂中有實病人竝許遞前望單子入之待下批牌招察任出榻敎濟恭曰儒臣之以番次苟簡陳達以請變通前例或有而歷擧僚員病故縷縷爲言者揆以筵體殊涉屑越入侍玉堂金熙采推考何如上曰依爲之出擧條上敎庠曰何當下去而卿之酒政與脚病近復如何卿父卿叔亦皆無恙乎庠曰來月當還營而居官則斷飮矣臣父臣叔俱爲好過而伏蒙聖恩得伸便養矣前禁衛大將金持默曰禁營一年所捧錢木兩條合爲六萬四千四兩而四萬三千一百兩零乃爲每年應下之數一萬兩則添入於封不動其餘一萬八百餘兩以爲營中各樣需用而有不足之患則無他推移之道貸用於封不動之中待新捧雖卽還報行用之見縮漸次層加以目下言之勢將貸用臣不勝惶恐而年年貸用非但悚悶其在事面極涉苟艱勢不可不從長變通然後可無來頭推用之弊臣雖已遞事係營用故敢此仰達矣上曰稔聞其事勢一向貸用於封不動條則雖曰一營之公貨行用與封不動名色自異貸用與犯用同若不別般矯弊其弊將自如今番則就封不動中除出新捧前支放條幾許數酌量移劃於行用條自今爲始更有貸用封不動之弊則該將臣用那移律事令廟堂知悉如是定式之後時或筵稟發遣備郞或別差御史反閱其虛實可也出擧條命退濟恭與備堂先退上出齋室乘輿出日瞻門入弘化門上曰入格儒生入侍出駕前下敎幼學申夔朝等二十七人以次進前奏姓名領賞行禮訖上敎鄭取善曰爾是述祚之孫而尙帶學齋任乎取善曰今則不帶齋任矣上顧益運曰齋任有闕則以取善卽差之意言及可也上敎洪致榮曰爾父無職名乎致榮曰自泰仁遞歸之後見無職名矣上曰緣何枳塞乎洪樂顯從速收用之意分付銓曹可也上由協陽門還內諸臣以次退出